|  |  |
| --- | --- |
| **Situacija** | **Deklaracijos FR0600 ir ataskaitos FR0564 pildymas** |
| Įmonė teikia konsultacines paslaugas Rusijos įmonės apmokestinamajam asmeniui, kurios pagal PVM įstatymo 13 str. 2 dalies nuostatas nėra laikomos PVM objektu Lietuvoje. | PVM deklaracijoje FR0600  paslaugų vertė turi būti įtraukiama į 20 laukelį („Už Lietuvos ribų įvykę sandoriai (ne PVM objektas Lietuvoje)").Prekių tiekimo ir paslaugų teikimo į kitas Europos Sąjungos valstybes nares ataskaitoje (forma FR0564) šių suteiktų paslaugų vertė nedeklaruojama, kadangi į šią ataskaitą įtraukiama tik kitų ES valstybių narių PVM mokėtojams patiektos prekės ir (arba) suteiktos paslaugos. |
| Įmonė  iš Airijoje registruoto PVM mokėtojo įsigijo reklamos paslaugų, o šių paslaugų teikimo vieta pagal PVM įstatymo 13 str. 2 dalies nuostatas laikoma Lietuva. | Pirkėjas, kuriam yra prievolė apskaičiuoti pardavimo PVM už įsigytas paslaugas pagal PVM įstatymo 95 straipsnio nuostatas, šių paslaugų vertę bei apskaičiuotą pardavimo PVM deklaruoja šiuose laukeliuose:- 23 laukelyje („Iš užsienio valstybių įsigytos paslaugos") nurodoma paslaugų vertė;- 24 laukelyje („Iš jų: įsigytos iš PVM mokėtojų") taip pat nurodoma paslaugų vertė, kadangi šias paslaugas teikė kitoje ES valstybėje narėje registruotas PVM mokėtojas;- 32 laukelyje („Pardavimo PVM (95 str. nustatytais atvejais)") nurodomas apskaičiuotas pardavimo PVM (nuo 23 laukelyje nurodytos paslaugų vertės;- 25 laukelyje („Įsigytų prekių ir paslaugų pirkimo PVM") pridedamas šis apskaičiuotas pardavimo PVM;- 35 laukelyje („Atskaitomas PVM") pridedamas šis apskaičiuotas pardavimo PVM, jei įsigytos paslaugos yra skirtos PVM mokėtojo PVM apmokestinamai veiklai vykdyti.Prekių tiekimo ir paslaugų teikimo į kitas Europos Sąjungos valstybes nares ataskaitoje (forma FR0564) deklaruojama tik kitose ES valstybėse narėse įsiregistravusiems PVM mokėtojams patiektos prekės ir (arba) suteiktos paslaugos, todėl iš kitų ES valstybių narių PVM mokėtojų įsigytų paslaugų vertė šioje ataskaitoje nedeklaruojama. |
| Įmonė suteikė vežimo paslaugą kitoje ES valstybėje narėje įsiregistravusiam PVM mokėtojui (prekės vežtos maršrutu Lietuva–Rusija, prekėms įforminta eksporto procedūra) | PVM deklaracijoje FR0600 šių suteiktų vežimo paslaugų apmokestinamoji vertė turi būti įtraukiama į 20 laukelį (už Lietuvos ribų įvykę sandoriai (ne PVM objektas Lietuvoje)).Ataskaitoje  FR0564 šių suteiktų paslaugų vertė nedeklaruojama, kadangi vadovaujantis šios ataskaitos pildymo taisyklėmis į šią ataskaitą traukiamos tik tokios paslaugos kurių teikimo vieta remiantis kriterijais, nustatančiais paslaugų teikimo vietą, yra kita valstybė narė (pagal nuostatas tolygias PVM įstatymo 13 straipsnio 2 dalies 1 punkto nuostatoms), išskyrus paslaugas, kurios toje kitoje valstybėje narėje yra apmokestinamos taikant 0 procentų PVM tarifą. |
| Įmonė iš kitoje ES valstybėje narėje įsiregistravusio PVM mokėtojo įsigijo prekių (prekės atgabentos į Lietuvą) ir pardavėjas savo išrašytame apskaitos dokumente atskirai išskyrė vežimo paslaugas | Kadangi pagal PVM įstatymo nuostatas į prekių apmokestinamąją vertę visais atvejais turi būti įtraukiama vežimo paslaugų vertė, tai vadovaujantis šiomis nuostatomis, pildant PVM deklaraciją šis prekių įsigijimas nurodomas:- 21 laukelyje („Iš ES įsigytos prekės") nurodoma prekių vertė (įskaitant vežimo paslaugas);- 34 laukelyje („Iš ES įsigytų prekių pardavimo PVM") nurodomas apskaičiuotas pardavimo PVM (nuo 21 laukelyje nurodytos bendros prekių bei vežimo paslaugų vertės);- 25 laukelyje („Įsigytų prekių ir paslaugų pirkimo PVM") pridedamas šis apskaičiuotas pardavimo PVM;- 35 laukelyje („Atskaitomas PVM") pridedamas šis apskaičiuotas pardavimo PVM, jei įsigytos prekės yra skirtos PVM mokėtojo PVM apmokestinamai veiklai vykdyti. |
| Įmonė parduoda medieną Lietuvoje PVM mokėtojui ir PVM sąskaitoje faktūroje nurodo PVM įstatymo 96 str. 1 dalį, t. y. PVM išskaito ir sumoka pirkėjas | **Pardavėjas** šių patiektų prekių apmokestinamąją vertę (sumą be PVM), turi įtraukti tik į deklaracijos 12 laukelį. PVM sąskaitoje faktūroje išskirtos PVM sumos pardavėjas nedeklaruoja jokiame laukelyje.**Pirkėjas**, kuriam yra prievolė priskaičiuoti pardavimo PVM už įsigytą medieną pagal PVM įstatymo 96 straipsnį, gautoje PVM sąskaitoje faktūroje išskirtą PVM sumą pildydamas PVM deklaraciją turi deklaruoti:- 33 laukelyje („Pardavimo PVM (96 str. nustatytais atvejais)");- 25 laukelyje („Įsigytų prekių ir paslaugų pirkimo PVM");- 35 laukelyje („Atskaitomas PVM"), jei įsigytos prekės yra skirtos PVM mokėtojo PVM apmokestinamai veiklai vykdyti.Įsigytų prekių apmokestinamosios vertės pirkėjas nedeklaruoja jokiame deklaracijos laukelyje. |
| Įmonė parduoda prekes kitos ES valstybės narės PVM mokėtojui, pritaiko 0 proc. PVM tarifą pagal PVM įstatymo 49 str. ir pirkėjo pageidavimu PVM sąskaitoje faktūroje išskiria vežimo paslaugų vertę | Kadangi pagal PVM įstatymo nuostatas į prekių apmokestinamąją vertę visais atvejais įtraukiamos pirkėjui tenkančios transportavimo išlaidos, todėl, pildant PVM deklaraciją, į 18 laukelį („ES PVM mokėtojams patiektos prekės (0 proc.)") turi būti įrašyta bendra PVM sąskaitoje faktūroje nurodyta suma. |